google/wiki40b huggingface dataset:
Ospeordensbånd

Utseende

Et ganske stort (vingespenn 60 – 72 mm) nattfly med store, brede vinger, bakvingene er hovedsakelig oransjerøde. Det ligner sterkt på pileordensbånd (Catocala nupta), men skiller seg fra dette på at det indre tverrbåndet på bakvingen er bredere og mer regelmessig, dessuten er bakvingens grunnfarge mer oransje og forvingen er mer kontrastrikt tegnet. Antennene er trådformede. Kroppen er kledt med gråbrune hår. Forvingen er gråbrunt spraglete, med sterkere tegninger enn de andre Catocala-artene som er funnet i Norge. Bakvingen er oransjerød med bred, svart ytterkant, innenfor denne med et temmelig bredt, svart tverrbånd som er nokså jevnbredt. Larven er lang og slank, brun, og ligner sterkt på en tørr kvist.

Levevis

Ospeordensbånd lever i løv- og blandingsskoger med innslag av osp (Populus spp.), som er larvenes næringsplante. De voksne sommerfuglene flyr i juli – september og kommer gjerne til lys eller sukkeråte.

Utbredelse

Arten finnes i det nordøstlige Europa og videre gjennom Asia til Stillehavet i Sibir. Den er i spredning vestover og er nå etablert i Finland, mens mer vestlige funn foreløpig trolig dreier seg om tilfeldige immigranter. I Norge ble det funnet flere eksemplarer i det sørlige Nordland i 2006.
Crosaphididae

Fossiler

Familien er kjent fra fossiler fra Øvre Trias fra Australia og USA.
Familien er også registrert fra tidlig Jura, totalt sett mellom 222-189 millioner år før nåtid.
Jack Hayward

Biografi

Hayward ble utdannet ved Northaw Preparatory School og ved Stowe school i Buckingham. I 1941, under andre verdenskrig, vervet han seg til Royal Air Force og fikk flytrening i Florida.
Hans far, Charles Hayward, startet firma på Bahamas på 1950-tallet. Sønnen kom til Bahamas i 1956 og ble visepresident i The Grand Bahama Port Authority som hjalp til med utviklingen av Freeport. Han tok over sin fars interesser på Bahamas. Jack Hayward High School i Freeport bærer hans navn.
Hayward gjorde store penger på sine forretninger og ble i 2007 rangert som den 438. rikeste personen i Storbritannia.
Hayward ble adlet i 1986 og fikk rett til å føre tiltaleformen sir foran sitt navn. Han var offiser av Order of the British Empire.

Wolverhampton Wanderers FC

Hayward var eier og direktør av fotballklubben Wolverhampton Wanderers FC i nesten 17 år, fra 1990 til 2007. Hayward ble hedret med et livstids presidentverv i Wolves. 
2
1. mai 2007 solgte Hayward 100 % av aksjene i klubben til den britiske forretningsmannen Steve Morgan for 10 pund mot at han forpliktet seg til å investere 30 millioner pund i klubben.
Diomedesøyene

Diomedesøyene er to øyer i Beringstredet. De ligger tre km fra hverandre midt i sundets smaleste stred. 
Den vestre og største øya tilhører Russland og Tsjukotka. Den østre tilhører USA og delstaten Alaska. Den internasjonale datolinjen løper mellom de to øyene.
Øyene har lenge vært bebodd av inuitter. De ble oppdaget av europeere i 1728. I 1867 ble  Alaska solgt av Russland til USA. Man lot grensen gå midt mellom øyene ettersom det da ble så lett å definere hvor grensen løp. Ettersom øyene er midt i stredet var det også praktisk å ta én hver.
Etter andre verdenskrig ble befolkningen på den russiske øya sendt til fastlandet ettersom de pleiet kontakt med amerikanerne. Nå har enkelte inuitter vendt tilbake. En egen overenskomst gir inuittene i området permanent visum for grensepasseringer.
Ofte fryser sundet mellom øyene til vinterstid, og det blir ikke bare mulig å spasere fra Russland til USA (eller omvendt), men på første nyttårsdag (i Russland) å «spasere tilbake til fjoråret» (i USA), en mulighet som ikke finnes noen andre steder enn her.
Grunnkretser i Tysvær kommune

Grunnkretser i Tysvær kommune er delområder og grunnkretser som seksjonerer Tysvær kommune, Rogaland, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Takuma Sato

Jordan

Sato debuterte som Formel 1-fører i Jordan 2002 og fikk raskt rykte på seg for å være en rask, men ustabil sjåfør. Han måtte bryte en rekke løp på grunn av at han presset for hardt og følgelig kjørte av banen. I starten av Malaysias Grand Prix kjørte han på sin lagkamerat Giancarlo Fisichella, noe som medførte at begge var sjanseløs på poeng i løpet. Han var også innblandet i en spektakulær krasj med Nick Heidfeld under Østerrikes Grand Prix hvor Sato pådro seg en mindre hjernerystelse, det var imidlertid Heidfeld som var skyld i ulykken. Sesongens, og karrierens, første poeng kom i sesongens siste løp på hjemmebane i Japan.

BAR Honda

Foran 2003-sesongen gikk Sato til BAR som testsjåfør, men fikk kjøre sesongens siste løp på hjemmebane i Japan etter at Jacques Villeneuve forlot laget. Sato fullførte løpet på en sjetteplass og fortsatte dermed sine gode prestasjoner på japansk jord.
BAR utviklet en meget god bil før 2004-sesongen noe som førte til at Sato og lagkamerat Jenson Button ofte kjempet om topplasseringer. Button var likevel hakket vassere enn Sato, som kun klarte en tredjeplass i USAs Grand Prix som beste plassering. Til sammenligning hadde Button denne sesongen ti pallplasseringer.
Sesongen 2005 ble en skuffelse for både laget og Sato. Begge bilene ble diskvalifisert etter San Marinos GP, på grunn av uregelmessigheter med bensintanken. Laget ble også utestengt fra de to neste løpene. Sato tok kun ett poeng denne sesongen og dette kom i Ungarns Grand Prix
Etter at sesongen var over annonserte BAR at de hadde signert Rubens Barrichello som ny fører ved siden av Button for 2006-sesongen. Mange trodde at dette skulle være slutten på Sato sin karriere som fører i Formel 1.

Super Aguri

Redningen kom i form av det nyetablerte japansk baserte laget Super Aguri. Selv om bilen var håpløs treg i starten av sesongen viste Sato at han hadde modnet som sjåfør og gjorde mindre feil enn tidligere. I løpet av sesongen forbedret laget seg kraftig og mot slutten av sesongen var Super Aguri raskere en enkelte andre av lagene. Sesongen endte uten poeng for Sato, men laget feiret 10.-plassen hans i sesongen siste løp, Brasil Grand Prix, som en seier. Bak på resultatlisten var det fem biler som Super Aguri hadde vært håpløst langt etter når sesongen startet.
Sato kjørte for Super Aguri i 2007-sesongen, med Anthony Davidson som lagkamerat. Begge to skulle også kjøre 2008-sesongen, men på grunn av økonomiske problemer trakk Super Aguri seg fra mesterskapet i mai, noe som etterlot Sato uten muligheter til å fullføre sesongen.
Over en karriere på 7 år i Formel 1 har Sato tatt 44 poeng og én pallplassering; 3.-plass i USA i 2004. Han er dermed den mest suksessfulle japanske Formel 1-føreren i historien.

IndyCar

Den 18. februar 2010 ble det klart at Sato skulle kjøre for KV Racing i IndyCar.
Den 28. mai 2017 vant Sato den 101 utgaven av Indianapolis 500 i IndyCar.
Śāntideva

Śāntideva (sanskrit; kinesisk: 寂天; tibetansk: ཞི་བ་ལྷ།,  Shiwa Lha, Wylie: zhi ba lha, mongolsk: Шантидэва гэгээн]], født 685, død 763 var en indisk buddhistisk munk som arbeidet ved det gamle universitetet Nalanda. Han var en tilhenger av Madhyamaka-filosofien til Nagarjuna og regnes som forfatteren til veien til det oppvåknede liv  (bodhisattvacharyāvatāra), Shikshasamucchaya og Sutrasamucchaya.
Under navnet Bhusuku er han opplistet blant de 84 mahasiddhaer.
Chevron Oil gasskraftverk

Chevron Oil gasskraftverk er et varmekraftverk i Jackson County, i delstaten Mississippi i det sørlige USA. Anlegget har en installert produksjonskapasitet på 300 MW fordelt på 5 turbiner med effekt på 15 – 101 MW hver. Operatør er energiselskapet Mississippi Power Co. 
Det stod ferdig utbygd i 1971, og utvidet i 1994. Brenselkilden er hovedsakelig naturgass.
Fylkesvei 4412

Fylkesvei 4412 går mellom Byrkjedal og Øvre Maudal i Gjesdal kommune. Veien er 4,2 km lang.
Frem til 2019 hadde veien betegnelsen fylkesvei 284.
Lisleby Fotballklubb

Historikk

Klubben ble stiftet som en ren fotballklubb, men i 1922 ble friidrett innlemmet under klubben og etter hvert har også flere idretter blitt tatt opp i klubben; boksing, bryting, hurtigløp på skøyter og håndball. Bryterne var med i klubben til 1927, mens bokserne meldte seg ut i 1935. Skøytegruppen ble startet i 1924, mens håndballgruppen startet under et møte 12. desember 1946.
Både håndball- og fotball-laget har, til tross for Lislebys få innbyggere, spilt på Norges øverste nivå ved noen få anledninger. A-laget i fotball nådde semifinalen i NM (cupen) i 1932, 1936 og 1945, og har i tillegg spilt fire sesonger i landets øverste divisjon: 1950–51, 1960–61, 1961–62 og 1966.  Lisleby har fostret landslagspillere i både fotball for menn og håndball for kvinner.
Sandefjord kapell og kirkegård

Sandefjord kirkegård ble innviet 3. oktober 1883, og kapellet ble innviet i november 1884. Kirkegården er siden utvidet og dekker området mellom Langes gate og Møllers gate og mellom Skiringssalveien/Castbergs gate og Landstads gate. Likevel ble kirkegården snart for liten, og rundt 1930 åpnet Ekeberg gravlund. I dag er Sandefjords hovedgravplass ved Orelund kapell.
Kapellet var per 2004 stengt og ikke i bruk ved begravelser.
Reggie Fils-Aime

Biografi

Reggie Fils-Aimé ble født av innvandrere fra Haiti, som flyttet til USA på grunn av konflikt med politiske syn med Flis-Aimés besteforeldre. Han ble født i The Bronx. og tok artsium på Brentwood High School på Long Island og ble tatt opp til Cornell University i 1979. Mens han gikk på Cornell, var han president for en av skolens Phi Sigma Kappa avdelinger. Han skaffet seg en Bachelor of Science i applied economics i 1983.
STS-49

STS-49 var navnet på jomfruturen til romferja Endeavour, den førtisjuende romferda i det amerikanske romferjeprogrammet. Hovedmålet for den ni dager lange romferden var å fange inn den strandede satelliten Intelsat VI og koble til et nytt rakett-trinn og så sendte den ut til geosynkronær bane. Det måtte flere romvandringer til. Tre mann var ute samtidig. Dette var den første romvandringen med så mange personer fra samme fartøyet og dessuten den lengste romvandringen i romfartshistorien, frem til STS-102 i 2001.
En planlagt romvandring ble utført av astronautene Thornton og Akers som del av ASEM eksperimentene for å demonstrere og verifisere vedlikehold og monteringsteknikkee for romstasjonen Freedom. Egentlig var planen å benytte to dager på dette, men den ene dagen falt bort på grunn av innhentingen av Intelsat satellitten. Reisen ble utvidet to dager for å fullføre målene.
Fylkesvei 6988

Fylkesvei 6988 (Fv6988) i Trøndelag går mellom Benan og Utviksmyra i Steinkjer kommune. Veien er 3,3 km lang.
Før Trøndelag fylke ble opprettet 1. januar 2018 hadde veien betegnelsen Fylkesvei 291 (Nord-Trøndelag).
Universidade Federal do Recôncavo da Bahia

Universidade Federal do Recôncavo da Bahia er et delstatseid universitet i Cruz das Almas i den brasilianske delstaten Bahia.
Det ble opprettet i 2006.
Influensapandemi

Hvordan kan et nytt pandemisk virus oppdages?

Kontinuerlig global overvåking av influensa er nøkkelen til å tidlig oppdage et virus som kan forårsake en pandemi. Verdens helseorganisasjon WHO har et nettverk med flere enn 120 Nasjonale Influensasentre i flere enn 90 land som overvåker influensaaktiviteten og isolerer influensavirus i alle områder i verden. Disse Nasjonale Influensasentrene melder umiddelbart fra til WHOs Globale Influensaprogram og til et av fem WHO Samarbeidende Sentre, dersom det oppdages et "uvanlig" influensavirus. Å oppdage et uvanlig influensautbrudd tidlig, samt å raskt isolered slike virus som har mulighet til å forårsake pandemi, og umiddelbart varsle WHO via nasjonale myndigheter er en forutsetning for tidsnok og effektive mottiltak.
Pjolterglass

Pjolterglass, drikkeglass til pjolter eller longdrink. Det kan ha form som et høyt sylinderformet glass uten stett eller som et høyt konisk glass med kort stett. Pjolterglass rommer gjerne fra 0,2 til 0,3 liter.
Slåttetralling

Slåttetralling, slåttetulling, låttehulling, kjaftelåting samt kortformer som tralling, tulling, hulling og trailláting er navn på det å framføre en slått vokalt. Det er en egen sjanger innenfor det vokale folkemusikkuttrykket som hovedsakelig består av slåttetrall eventuelt i kombinasjon med slåtterim. Basen i trallinga er lingvistisk sett ikke meningsfylte ord, for eksempel «… tra-la-la-la-la», «… si-da-du-da då …», «… hulli-hulli-hull …», «a-la-ål-la-lå-la», utført på en særegen sangteknisk måte. Den som traller forsøker mer eller mindre bevisst få fram klangen i (harding)fela eller andre tradisjonelle slåtteinstrument. Når eventuelle slåtterim benyttes, overføres tralleteknikken inn i tekstsekvensene.
Levord Laa fra Ål i Hallingdal og Talleiv Røysland fra Lårdal i Telemark hadde hver på sitt vis en utvikla form for tralling. Levord Laa hadde et stort repertoar av tralleord, holdt kompromissløst på dansedrivet og de relativt få slåtterimene er korte. Talleiv Røysland hadde en egen evne til å kombinere slåttetrall og slåtterim, og han varierte mellom drivende dansetralling, gode avfraseringer og et mer visesanglig uttrykk i tekstsekvensene. Slik kunne stilen hans få noe lyarslåttaktig over seg. Stilen hans er kanskje mer «slåttevisetralling» enn slåttetralling i egentlig forstand. 
I Hallingdal heter det å tralle for «å låte med/på kjafte». En som er god til «å låte med kjafte» kan kalles for en «kjaftespelemann».
Transvaalkrigen

Transvaalkrigen (også kalt Første boerkrig) ble utkjempet 1880–1881 mellom boere og britiske styrker i Sør-Afrika.
Foranledningen var sir Theophilus Shepstones annektering av Transvaal i 1877 etter Zulukrigen. Boerne, sørafrikanere hovedsakelig av nederlandsk avstamning, protesterte kraftig mot dette, og i 1880 gjorde de opprør. Krigen tok en annen vending enn britene hadde ventet da boerne drev geriljavirksomhet og påførte de britiske styrkene forholdsvis store tap ved bruk av skarpskyttere.
En britisk styrke under George Pomeroy-Collery ble beseiret i slaget ved Majuba Hill i februar 1881, og boerne fikk selvstyre i Transvaal.
Hyttebutikken

Hyttebutikken er en landsdekkende kjede som spesialiserer seg på salg av hyttetutstyr og gassapparater.
Oslomannen Haavard Amlie (1918–1989) dannet i 1962 selskapet Selectron AS (satt sammen av ordene Selected og Electronics) i Sandvika i Bærum, og spesialiserte seg tidlig på moderne radio- og fjernsynsapparater. Da større kjeder vokste seg fram i Norge gjorde det endrede konkurransebildet rundt hjemmeelektronikk at Selectron valgte å endre sin fokus fra elektronikk til propandrevne gassapparater, bilrekvisita og verktøy. Etterhvert utviklet dette seg til et rent hyttekonsept, og Selectron AS HytteButikken ble det nye navnet på butikken som i 1993 flyttet inn i gamle Sandvika stasjon.
Hyttebutikken har 40 butikker spredt over hele Norge. Av disse eies fem av Selectron, mens resten drives av frittstående forhandlere.
Ole Halvard Sveen

Ole Halvard Sveen (født 10. oktober 1977) er en norsk låtskriver sanger, gitarist og trommeslager. Han har spilt i mange band, blant annet Finnegans Wake, Extol og Ganglion – hvor han spiller gitar, samt at han spiller trommer i Lengsel og Happy Dagger. Nå aktiv som vokalist, gitarist og låtskriver i Mantric, og sammen med sin bror Håkon Audun i Tims Familytree, der han spiller mange forskjellige akustiske instrumenter. Høsten 2017 startet han så sitt soloprosjekt Bolivar, og utgav blant annet julesangen "Wishlist (all I want for Christmas is the truth)", som han også lagde musikkvideo til, sammen med sine fire barn. I juni 2018 slapp han sin første offisielle singel under navnet Bolivar, "Time for life (note to self)".
Dæmonen

Handling

Grevinne Frida von Falkenstein får besøk av general von Mannheimer og hans datter Edith. Generalen er en gammal venn av grevinnens avdøde mann. Samtidig kommer den unge greven løytnant Werner von Falkenstein på besøk sammen med sin venn, baron Hugo von Langen. Både løytnanten og baronen forelsker seg i Edith. Hun velger den unge greven og baronen forlater godset i bitterhet.
Kromosom 19

Kromosom 19 er ett av de 23 kromosomparene hos mennesker. Mennesker har normalt to versjoner av dette kromosomet, ett fra hver av foreldrene. Dette kromosomparet dekker omtrent 64 millioner basepar som er byggematerialet til DNA. Kromosom 19 står for omtrent 2 % av den totale mengden DNA i cellene. 
Identifiseringen av genene på hvert kromosom har i lang tid blitt sett på som ett av de viktigste forskningsområdene, og blitt viet mye tid og resursser. Siden forskere bruker forskjellige metoder til å identifisere genene, har man ikke klart å stadfeste ett nøyaktig antall gen. Det er antatt at kromosom 19 inneholder omtrent 1450 gen.
Ose Countryfestival

Historie

Festivalen startet opp i 1983 på Reiårsfossen Camp på Osefita i Setesdal med ca. 11 000 besøkende, noe som var mye mer enn arrangøren hadde forhåpninger om. Festivalen ble flyttet litt rundt og ble bl.a holdt i Dalen og i Seljord, men kom tilbake på Ose og har vært der nå flere år. 
Hovedartist i 2004 var som i 1983, Wendel Adkins. I 2005 var det The Pirates Of The Mississippi, 2006 var det countrystjernene Dwight Yoakam og Bobby Bare, i 2007 fra USA Pam Tillis og i 2008 entret legendariske og norskættede Lynn Anderson festivalen.

2009

I 2009 var Steinar Albrigtsen  hovedattraksjonen 
Det var i tillegg stor fokus på lokal band i fra Setesdalsregionen.
Det var ca.1500 besøkende i dårlig vær:) Men arrangørene var meget fornøyd.
Dette var nettsiden til Ose Countryfestival i 2009.
http://www.osecountryfestival.no/
Mainila-episoden

Mainila-episoden (finsk: Mainilan laukaukset) var en hendelse som skjedde den 26. november  1939, hvor Den røde hær hadde beskutt landsbyen Mainila (nær Beloostrov) med artilleri, hvoretter de påsto at finsk artilleri hadde beskutt landsbyen. Målet var å gi russerne et casus belli for å angripe Finland, og hendelsen ble brukt i sovjetisk propaganda imot Finland. Hendelsen førte til begynnelsen av vinterkrigen fire dager senere.

Hendelsen

De private arkivene til partileder Andrej Zjdanov inneholder kilder som hentyder at hele episoden ble fabrikkert for å vise Finland som angriperne og for å gi russerne påskudd for å invadere Finland. Noen historikere mener at disse kildene ikke er troverdige.
Den 26. november 1939 iscenesatte russerne en episode ved landsbyen Mainila på den russiske siden av grensen, hvor de påsto at finsk artilleri hadde beskutt landsbyen og drept 4 sovjetiske soldater. De krevde at finnene skulle beklage hendelsen og beordre sine tropper å rykke 20–25 km vekk fra grensen. Finnene benektet å ha ansvaret for angrepet og nektet å akseptere russernes krav, noe russerne brukte som påskudd for å trekke seg fra ikke-angrepspakten.
Det ble senere bevist at episoden egentlig var en russisk provokasjon, iscenesatt for å gi russerne påskudd for en invasjon av Finland, ettersom intet finsk artilleri kunne nå Mainila fordi de hadde blitt flyttet vekk fra grensen nettopp for å unngå en episode som denne. Dette bekreftes av de finske artilleristenes dagbøker. Finske patruljer kunne observere hvordan russiske tropper samlet seg på den andre siden av grensen.
Den russiske historikeren Pavel Aptekar analyserte de avdekkede sovjetiske militærdokumentene om emnet og fant ut av at enhetene i området ikke hadde rapportert noen personelltap i tiden episoden fant sted, og konkluderte at artillerioverfallet var iscenesatt. Noen russiske historikere mener at kildene ikke er tydelige nok til at man si hvem som var ansvarlige for hendelsen.

Etterspill

Den 30. november, fire dager etter episoden, krysset Sovjetunion den finsk-russiske grensen med 27 divisjoner, i alt 630 000 mann, bombet regjeringsdistriktet i Helsingfors og nærmet seg raskt Mannerheimlinjen.
I 1994 fordømte Russlands president Boris Jeltsin vinterkrigen, og innrømmet at krigen var en sovjetisk aggresjon mot Finland.
Det tsjekkoslovakiske kommunistpartiet

Det tsjekkoslovakiske kommunistpartiet (Komunistická strana Československa) var et kommunistisk parti som hadde makten i Tsjekkoslovakia fra 1948 til 1989.

Opprettelsen av partiet

Partiet ble skapt i 1921, da venstrefløyen i Det tsjekkoslovakiske sosialdemokratiske partiet (Československé sociální demokracie, ČSSD) brøt ut. Den første lederen var Bohumir Smeral. I 1929 ble ledelsen i partiet overtatt av en gruppe stalinister med Klement Gottwald i spissen. Dette førte til at mange av de som hadde vært med i partiet fra starten, gikk ut, og partiet mistet også mange velgere.
Partiet var forbudt på slutten av 1930-tallet, og det ble derfor etablert et eget slovakisk kommunistpart (KSS) i en periode. Under krigen ble kommunister i hele Tsjekkoslovakia etter hvert en ledende kraft i motstandskampen mot nazistene. Rundt 30 000 tsjekkoslovakiske kommunister mistet livet i motstandskampen.

Overtakelse av regjeringsmakten

Som motstandsparti ble kommunistpartiet i 1945 en del av Nasjonalfronten som skapte regjering i det frigjorte landet. Partiet hadde stor makt i regjeringen, ettersom det formelt selvstendige KSS også fikk representanter der. Kommunistene stemte for framlegget fra sosialdemokratene om å nasjonalisere alle virksomheter med mer enn 50 ansatte, samt hele bankvesenet.
Maktovertakelsen til kommunistene var en prosess som startet i valget i 1946, da de var det største partiet. Nøkkelposisjoner i politiet og hæren, og ikke minst i den nystartede folke-militsen Lidové milice ble fylt med kommunister og mennesker som sympaterte med disse. Kommunistene hadde også informanter innen andre partier. Den 25. februar 1948 tok kommunistpartiet, med støtte fra mesteparten av regjeringen, over makten i Tsjekkoslovakia. Sosialdemokratene og det sosialistiske KSS ble tvangsoppløst og innlemmet som avdelinger av fellespartiet. Dette var et statskupp, forsvart blant annet med voldelige militser. De planlagte valgene i 1949 hadde kommunistpartiet ganske sikkert tapt, derfor ble disse valgene aldri avholdt. Kommunistkuppet i 1948 ble fordømt i alle frie land. Kommunistpartiets statskupp førte til et diktatur som varte til 1989.
Regimet falt 17. november 1989 i fløyelsrevolusjonen, og 7. april 1992 ble Tsjekkoslovakia oppløst som stat. Tsjekkia og Slovakia ble selvstendige land.

Etterfølgere

Organisasjonen som har etterfulgt det gamle kommunistpartiet i Tsjekkia er Komunistická strana Čech a Moravy (KSCM, Kommunistpartiet i Bøhmen og Mähren). Partiet er det tredje største i Tsjekkia, og fanger opp en del av misnøyen med større sosiale forskjeller. I Slovakia er KSS gjenopprettet, men har hatt mindre suksess ved valgene enn det tsjekkiske partiet.
Det finnes også mindre grupper som prøver å bygge videre på de sosialistiske reform-ideene fra 1968, slik som det tsjekkiske Partiet for Demokratisk Sosialisme (SDS).
Powder Puff Derby (1947)

Powder Puff Derby var navnet på en årlig transkontinental konkurranse for kvinnlige piloter, innstiftet i 1947. I de neste to årene ble det kalt "Jacqueline Cochran All-Woman Transkontinental Air Race" (AWTAR). Det ble kalt "Powder Puff Derby" med henvisning til løpet i 1929 Women's Air Derby av humoristen og luftfartstalsmannen Will Rogers, et navn som vant gjenklang og ledet til boktittel 
I 1977 på grunn av økende kostnader, forsikringspremier, og redusert firna-sponsing kom konkurransen til opphør, etter tretti år. Et minneløp, Air Race Classic fortsatte tradisjonen med kvinner piloter.
Cometes

Utseende

Middelsstore, slanke, matt brunsvarte trebukker, dekkvingene gjerne med kanelbrune felter, hele dyret kan ha metallglans. Antennene er kraftige og vanligvis betydelig lengre enn kroppen. Hodet er rundet, pronotum firkantet med en kraftig pigg midt på hver sidekant. Dekkvingene er jevnbrede, gjerne med en opphøyd lengderibbe, beina middels lange med litt fortykkede lår.

Levevis

Som andre trebukker lever larvene av de fleste artene i død ved. De voksne billene er oftest nattaktive.

Utbredelse

Cometes i snever forstand lekten er for det meste utbredt i Brasil, men forekommer også i Paraguay og Argentina, mens gruppen Paracometes er utbredt fra Costa Rica i nord til Fransk Guyana i sør.
Katsuhiro Suzuki

Karriere

Katsuhiro Suzuki startet sin profesjonelle karriere i Avispa Fukuoka i 2000. Han har også spilt for Sagan Tosu, Volca Kagoshima og Volca Kagoshima.